**NÁRODNÁ RADA SLOVENSKEJ REPUBLIKY**

**IX. volebné obdobie**

Číslo: KNR – VOB – 1512/2024 - 7

**465a**

**Informácia**

Výboru Národnej rady Slovenskej republiky pre obranu a bezpečnosť o výsledku prerokovania návrhu poslankyne Národnej rady Slovenskej republiky Vladimíry MARCINKOVEJ na prijatie uznesenia Národnej rady Slovenskej republiky k aktuálnej bezpečnostnej situácii súvisiacej s bombovými vyhrážkami školám **(tlač 465)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu poslankyne Národnej rady Slovenskej republiky Vladimíry MARCINKOVEJ na prijatie uznesenia Národnej rady Slovenskej republiky k aktuálnej bezpečnostnej situácii súvisiacej s bombovými vyhrážkami školám **(tlač 465)**

podáva Národnej rade Slovenskej republiky túto informáciu.

 Predseda Národnej rady Slovenskej republiky svojím rozhodnutím č.  **495** z 9. septembra 2024 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť ako gestorskému výboru.

**Výbor Národnej rady Slovenskej republiky** **pre obranu a bezpečnosť** prerokoval uvedený návrh (**tlač 465**) v určenej lehote na svojej 24. schôdzi výboru a neprijal **k nemu platné uznesenie,** nakoľko návrh uznesenia nezískal potrebnú väčšinu členov výboru.

 Prílohou tejto informácie je návrh na uznesenie Národnej rady Slovenskej republiky v znení predloženého návrhu skupiny poslancov.

v Bratislave 12. septembra 2024

 **Tibor GAŠPAR, v.r.**

predseda výboru

------------------------------------------------------------------------------------------------

Návrh



UZNESENIE

NÁRODNEJ RADY SLOVENSKEJ REPUBLIKY

z .... septembra 2024

k aktuálnej bezpečnostnej situácii súvisiacej s bombovými vyhrážkami školám

**Národná rada Slovenskej republiky**

* berúc do úvahy závažnosť bombových hrozieb na školám, ku ktorým došlo najmä v 3. septembra 2024 a 7. mája 2024;
* s ohľadom na ochranu a bezpečnosť na území Slovenskej republiky;
* so zreteľom na najlepší záujem dieťaťa, ktorý sme na základe medzinárodných dohovorov a vnútroštátnych zákonov povinní sledovať a napĺňať;
1. dôrazne a ostro odsudzuje hrozby bombových útokov, ktorým čelia školy na celom Slovensku;
2. uvedomuje si závažnosť tejto situácie a jej riešenie považuje za prioritu s cieľom ochrany detí a ich duševného zdravia;
3. žiada dôsledné vyšetrenie týchto útokov;
4. zaväzuje vládu Slovenskej republiky, aby bezpečnostnú situáciu na školách aktívne monitorovala;
5. zaväzuje vládu Slovenskej republiky a príslušné ministerstvá, najmä Ministerstvo vnútra SR a Ministerstvo školstva, výskumu, vývoja a mládeže SR, aby Národnú radu Slovenskej republiky pravidelne informovali o vývoji bezpečnostnej situácii na školách a priniesli riešenia jej zlepšenia a posilnenia;
6. vyzýva Ministerstvo školstva, výskumu, vývoja a mládeže Slovenskej republiky, aby aktívne komunikovalo so školami a poskytlo im všetku potrebnú pomoc a podporu pri riešení týchto mimoriadnych situácii;
7. vyzýva vládu Slovenskej republiky, aby transparentne a na pravidelnej báze informovala verejnosť o bezpečnostnej situácii na školách;
8. vyzýva bezpečnostné a policajné zložky Slovenskej republiky, aby vynaložili všetky dostupné prostriedky, aby hrozby bombových útokov na školách v predstihu odhalili a eliminovali tým negatívne dopady, ktoré tieto incidenty majú na duševné zdravie detí a ich vzdelávací proces.